„ЛЕВ ИНВЕСТ” АДСИЦ


МЕЖДИНЕН ДОКЛАД ЗА ДЕЙНОСТТА 

НА 

„ЛЕВ ИНВЕСТ” АДСИЦ, гр. София 

през второто тримесечие на 2009г.,

съгласно чл.100о, ал.4, т.2 от ЗППЦК

1. Важни събития за „ЛЕВ ИНВЕСТ” АДСИЦ, настъпили през второто тримесечие на 2009г. (01.04.2009г. – 30.06.2009г.)
На 24.06.2009 г.  КФН одобри приетите промени в Устава на Лев Инвест АДСИЦ, на проведеното на 15.06.2009 г. редовно заседание на Общото събрание на акционерите на дружеството. 
На 16.06.2009 г. ЛЕВ ИНВЕСТ АДСИЦ представи протокол от общо събрание на акционерите, проведено на 15.06.2009 г.14:00 часа, както и уведомление за паричен дивидент. Дивидентът е гласуван на общото събрание и е в размер на общо 41 442 лв. за 2008 г. 

На 15.06.2009 г. се проведе Общо събрание на акционерите на „Лев Инвест” АДСИЦ.
На ОСА бяха представени 650 000 броя акции с право на глас – присъстваха законните представители на всички акционери/100% от капитала на Дружеството/.ОСА одобри и прие доклада на СД за дейността на Дружеството през 2008 г., одобри доклада на ДЕС за извършената проверка на ГФО на Дружеството за 2008 г., прие ГФО на Дружеството за 2008 г., взе решение за разпределение на дивидент, избра Одитен комитет и му определи едногодишен мандат, избра регистриран одитор за 2009 г., освободи от отговорност членовете на СД за 2008 г., взе решение за увеличаване на капитала на Дружеството, както и прие промени в Устава на „Лев инвест” АДСИЦ.
На 15.05.2009 г. ЛЕВ ИНВЕСТ АДСИЦ публикува покана за свикване на Редовно общо събрание на акционерите на 15.06.2009г. и материали за него. 

На 30.04.2009 г. ЛЕВ ИНВЕСТ АДСИЦ оповести тримесечен отчет за Първо тримесечие на 2009г. и представи покана за свикване на Редовно общо събрание на акционерите на 15.06.2009 г., обявена в Търговския регистър под № 20090428122230.

На 22.04.2009г. Дружеството представи Протокол от заседание на Съвета на Директорите, провело се на 22.04.2009 г в гр. София , ул. „Кораб Планина” № 6  за свикване на редовно годишно общо събрание на акционерите на 15.06.2009 год., в 14.00 часа, което ще се проведе в гр. София, на адреса на управлението-ул. „Кораб планина” № 6 при следния дневен ред и проекти за решения:1. Доклад на СД за дейността на Дружеството през 2008 г. Проект за решение – ОСА приема Доклада на СД за дейността на Дружеството за 2008 г.; 2. Доклад на дипломиран експерт-счетоводител /ДЕС/ за извършена проверка на ГФО за 2008 год. Проект за решение – ОСА приема доклада на ДЕС за извършена проверка на ГФО за 2008г. 3. Приемане на ГФО на Дружеството за 2008 г. Проект за решение – ОСА приема ГФО на Дружеството за 2008 г. 4. Разпределение на печалбата на Дружеството, реализирана през 2008 год.; Проект за решение – ОСА приема предложението на СД за разпределяне на печалбата, реализирана през 2008 год. 5. Освобождаване от отговорност на членовете на СД за дейността им през 2008 г. Проект за решение – ОСА освобождава от отговорност членовете на СД за дейността им през 2008 год. 6. Доклад за дейността на Директора за връзки с инвеститорите през 2008 год. Проект за решение – ОСА приема Доклада за дейността на Директора за връзки с инвеститорите през 2008 год. 7. Избор на Одитен комитет и неговия Председател; Проект за решение – ОСА избира Одитен комитет на „Лев Инвест” АДСИЦ в състав Лозана Любенова Славчова и Севдалина Трифонова Чендова. ОСА избира за Председател на Одитния комитет Лозана Любенова Славчова.
8. Определяне на мандата на Одитния комитет; Проект за решение – ОСА, определя едногодишен мандат на Одитния комитет. 9. Избор на регистриран одитор за 2009 год.; Проект за решение – ОСА избира Екатерина Генешка за регистриран одитор на Дружеството за 2009 год. 10. Увеличаване капитала на Дружеството на 1 040 000 лв., чрез издаване на нови акции; Проект за решение – ОСА увеличава капитала на Дружеството на 1 040 000 лв., чрез издаване на нови акции. 11. Промени в Устава на „Лев Инвест” АДСИЦ; Проект за решение – ОСА приема предложените от СД промени в Устава на Дружеството. 12. Други.
2. Важни събития за „ЛЕВ ИНВЕСТ” АДСИЦ, настъпили от началото на финансовата година с натрупване

На 27.03.2009 г., СД на “Лев Инвест” АДСИЦ взе решение, за закупуване на вземане на „ХАН КРУМ” АД от „БДЖ” ЕАД на стойност 142 800.00 лева, на цена 121 380.00  лева и сконтиране на сума в размер на 21 420.00 лева. Договорът за цесия е сключен на 30.03.2009 г. 
На 31.03.2009 г.  ЛЕВ ИНВЕСТ АДСИЦ оповести Годишен отчет на дружество със специална инвестиционна цел към 31.12.2008г. 
На 29.01.2009 г. ЛЕВ ИНВЕСТ АДСИЦ оповести тримесечен отчет за Четвърто тримесечие на 2008г. 
На 12.01.2009 г. ЛЕВ ИНВЕСТ АДСИЦ оповести тримесечен отчет за Трето тримесечие на 2008г. и за Второ тримесечие на 2008г.

Важните събития за ЛЕВ ИНВЕСТ” АДСИЦ, настъпили през второто тримесечие на 2009 г. са представени в т.1 на настоящия доклад.
3. Влияние на важните събития за „ЛЕВ ИНВЕСТ” АДСИЦ, настъпили през второто тримесечие на 2009г. върху резултатите във финансовия отчет

Важните събития за „ЛЕВ ИНВЕСТ” АДСИЦ настъпили през  второто тримесечие на  2009 г. няма да окажат влияние върху резултатите във финансовия отчет.
4. Описание на основните рискове и несигурности, пред които е изправено „ЛЕВ ИНВЕСТ” АДСИЦ през останалата част от финансовата година
Акционерите на „ЛЕВ ИНВЕСТ” АДСИЦ са изложени на следните по-важни рискове: 

ОБЩИ РИСКОВЕ
На общи или т. нар. “систематични” рискове са изложени всички стопански субекти в една държава и изразяват възможността за негативни промени в икономиката и бизнес климата като цяло. Промените на макроикономическо равнище рефлектират върху реалния и финансовия сектор. Систематичните рискове не подлежат на превантивни мерки срещу предотвратяването им, които могат да бъдат предприети от компаниите. От друга страна, постоянното наблюдение и анализиране на състоянието на икономиката и на бизнес климата в страната могат да бъдат надлежна превенция за минимизиране на последствията от този род рискове. 

„ЛЕВ ИНВЕСТ АДСИЦ” осъществява дейността си в Република България, поради което от основно значение за Дружеството са икономическото състояние и перспективите за развитието на нашата икономика.
Според предварителните икономически прогнози на Европейската комисия  икономическото развитие на България като цяло ще претърпи сериозен спад през 2009 г. и следващата 2010г. В глобален мащаб би било пресилено да се твърди, че последиците от световната финансова криза са дори и частично преодолени през 2008г. като негативният им ефект се пренесе и през настоящата година.Предвиденият в бюджета икономически растеж за 2009 година беше 4,7 на сто, но той би бил трудно постижим с оглед тенденциите в развитието на нашата икономика, която е силно зависима от световните тенденции, както и други икономически и социални фактори. Резултатите от първите два месеца на 2009г. показват, че правителството едва ли ще съумее да постигне превишение на приходите над разходите в края на годината, така както е заложено в бюджета за 2009г. Само за януари и февруари 2009г. разходите на държавата са се повишили с 12% до 3.68 млрд. лв. в сравнение със същия период миналата година. Приходите от своя страна са нараснали с 9.9%, а основния източник на данъчни постъпления – непреките данъци, намалява с 2.4% спрямо година по-рано. Все повече анализатори са на мнение, че с понижението на икономическата активност и търговията, данъчните приходи ще са под натиск и ще са нужни сериозни усилия за изпълнението на плановете.
Според доклада на Международния Валутен Фонд за месец март обаче, спадът на глобалната икономика ще бъде 1.3 % през тази година. През предходните няколко месеца от МВФ очакваха растеж от 0.5 %. Това е най-големият спад на икономиката от Великата депресия насам. В последните няколко седмици обаче МВФ ревизира всички свои прогнози. За американската икономика прогнозата за спад нарасна от 1.2 % до 2.8 %. България е една от страните с най-голяма промяна  - от очакван растеж от 1,8% на БВП за тази година последната прогноза на МВФ е за спад от 3.5 %.
В началото на годината международната компания „Coface” свали кредитния рейтинг на България от А4↓ на B. Така официално се отчете повишаването на бизнес риска в страната. Така България става една от 47-те държави, чиито рейтинги бяха понижени заради последиците от световната финансова криза. Трябва да се отбележи, че България е сред страните с намален кредитен рейтинг, защото беше отчетено повишаване на уязвимостта й от външния икономически шок. Силната зависимост на страната от външни фактори и най – вече чуждестранни инвестиции, заедно със затрудненията в експортно-ориентираните сектори, са главните фактори, довели до увеличаване на бизнес риска в страната.

Най-силно засегнати са обичайните високорискови отрасли като строителство и селско стопанство. В строителството ръстът на просрочията е над 50% спрямо същия период на миналата година. Причините за това са намаляване на поръчките, спад на цените в световен мащаб и нестабилно финансово положение на техни традиционни партньори в страната и чужбина.

Предишната актуализация на рейтинга от А4 на А4↓ бе направена през 2008 г. Тогава България бе в списъка на държави с негативна тенденция и специално наблюдение.
Съобразяването на българското законодателство с европейските стандарти и постигането на зададените икономически критерии от Европейския съюз са гаранция за поддържане и в известна степен за подобряване на бизнес климата в страната.

Основни рискове – Финансовата криза, негативно се отрази на дейността от гледна точка на забавяния на плащания от страна на длъжниците. Увеличи се  срока за събиране на вземанията. От страна на ръководството на Дружеството, с цел предотвратяване на негативни последици, всички вземания са обвързани със споразумения с длъжниците, с предвидени лихви за забава. Същевременно, на пазара на вземанията се наблюдава появата на нови вземания, включително и банкови ипотечни и корпоративни, което би дало възможност за увеличаване процента на сконтиране на цената.

Риск от неблагоприятна промяна на лихвените нива
Такава промяна би се отразила пряко като намаляване на приходите на Емитента. Неблагоприятна промяна на лихвените нива може да доведе до понижаване на пазарните нива на вземанията, в резултат на което Емитентът да е принуден да продаде част от активите в портфейла си при по-висок сконтов фактор от този, на който те са били закупени. Настъпването на този риск зависи от макроикономически условия, на които Емитентът не е в състояние да влияе, но които е възможно отчасти да предвиди. За ограничаване на този риск Емитентът разчита на политика на управление на портфейла от активи, която да осигури диверсификация на вземанията по основни елементи, и постоянно следене и анализ на макроикономическите и геополитически събития в страната и региона.
Ликвиден риск

Съществува риск Емитентът да не успее да преобразува портфейла си от вземания в ликвидни активи. Този риск се обуславя от липса на пазарно търсене на подобни активи. За ограничаването на този риск Емитентът предвижда да вложи част от паричните си средства в бързоликвидни нискорискови финансови инструменти в съответствие с разпоредбите на действащото законодателство.

Инфлационен риск
Това е риск от нарастване на цените, вследствие на което би намаляла покупателната способност на населението, а от там и потреблението и търсенето на стоки и продукти. Този риск се ограничава на макрoниво чрез фискалната политика, следвана от българското правителство. Системата на валутен борд, която действа в страната, е един от механизмите за контрол на темпа на инфлация. Като страна член на Европейския съюз България постепенно ще изравни цените с тези в останалите страни членки на Съюза, но се очаква този процес да е постепенен и плавен, като се следват предварително заложени темпове и нива.
Риск от промени в данъчната и законодателната рамка
В момента дейността на дружества със специална инвестиционна цел е освободена от корпоративен данък печалба. При промяна на тази данъчна преференция е възможно да настъпи временен спад на интереса на инвеститорите към такива ценни книжа. Емитентът може да ограничи този негативен ефект, като приложи система на избор и управление на портфейла от активи, която в максимална степен да гарантира запазване и нарастване на стойността на вложените средства на неговите акционери.
Валутен риск
Съществува риск от валутни загуби. Тъй като българският лев е фиксиран към еврото при съотношение 1 EUR = 1.95583 лв., дружеството не носи съществен валутен риск. Такъв риск би бил налице единствено при придобиване на вземания във валути, различни от лева и еврото. Ако дружеството притежава повече активи, отколкото пасиви, деноминирани в дадена валута, различна от лева и еврото,при евентуално поскъпване на тази валута, то ще реализира печалба и обратното.
Риск от забавен икономически растеж
В условията на забавен икономически растеж може да се наблюдава намаляване на потреблението и инвестициите, вкл. инвестициите в недвижими имоти. Последното би засегнало активността в търсенето и предлагането на недвижими имоти, а това би се отразило неблагоприятно на стойността на активите в портфейла на „Лев Инвест” АДСИЦ и неговия финансов резултат.

Анализът на макроикономическите показатели на страната и на усилията на изпълнителната власт за преструктуриране на икономиката, привличане на чуждестранни инвестиции и повишаване на конкурентоспособността показват предпоставки за ускорен икономически растеж в средносрочен план.
Кредитен риск
Това е риск от влошаване на кредитоспособността на България и невъзможност за (редовно) обслужване на нейните кредитни задължения.

Този вид риск се измерва от специализирани международни кредитни агенции. Инвеститорите могат да се запознаят със стойностите на присвоените рейтинги на България на страницата на Министерство на финансите в интернет (www.minfin.government.bg).
Ценови риск 

Ценовият риск се изразява във възможността за понижение на цените на акциите на фондовата борса. Ценовият риск се проявява при продажбата на акциите на цени, по-ниски от вложените в проекта средства, при което за акционерите на Дружеството би възникнала загуба. Намалението на цените на акциите може да бъде резултат от влошаване на финансовото състояние на Дружеството, слабо търсене на акциите при виско предлагане за продажба, общо понижаване на интереса към инвестиции в ценни книжа и други. Този риск е съпътстващ за инвеститорите във всички видове ценни книжа и е предмет на регулиране чрез общоприетите форми на диверсификация на портфейла, ограничаване на част от инвестициите в ценни книжа, повишаване на стойността на Дружеството, създаване на ликвидност на фондовите пазари.

Други рискове
Дейността на Емитента може да бъде повлияна и от изменения в световната и регионална икономическа и политическа конюнктура. Забавянето на световното или регионално икономическо развитие, военни действия, гражданско неподчинение, природни бедствия или други форсмажорни обстоятелства могат значително да затруднят „Лев Инвест” АДСИЦ при осъществяване на поставените от него цели.
Трудността за предвиждане на тези събития и невъзможността на пълно застраховане налага използването на прецизен подход на анализиране на наличната информация, застраховане на притежаваните имоти, определяне на програма за действия при възникване на кризисна ситуация
 СПЕЦИФИЧНИ РИСКОВЕ
Риск от неплащане или забавяне на плащането от страна на длъжника
В този случай Емитентът би понесъл определени загуби, които ще зависят от типа и размера на вземането. За ограничаване на този риск управителните органи одобряват, въвеждат и постоянно подобряват вътрешна система за проучване и оценка на вземанията, които Емитентът смята да включи в портфейла си. Тази система включва комбинация от критерии и механизми, вкл. законови, които в максимална степен да ограничат риска от неплащане или забавяне. 
   Риск от нарушаване на организационната структура

Напускането на ключови служители или такива, които са със специфична         квалификация, може да наруши естествения ритъм на работа на Емитента, поради невъзможност бързо да бъдат назначени заместници на напусналите служители. Емитентът може да ограничи този риск, като въведе програма за стимулиране на служителите. В допълнение следва да се посочи, че този риск е ограничен и поради факта, че съгласно действащото законодателство оперативната дейност на Емитента се възлага на едно или повече обслужващи дружества.
Липса на гаранции за изплащане на дивидент
Съгласно неговия Устав и действащото законодателство „Лев Инвест” АДСИЦ ще разпределя като дивидент не по-малко от 90% от печалбата си за финансовата година. Въпреки това няма гаранция, че Емитентът ще реализира очакваната доходност. Финансовият резултат зависи от много фактори; върху някои от тях управителните органи на „Лев Инвест” АДСИЦ могат да оказват влияние, върху други – не могат. Тези фактори са описани в т. 5.2.6. от този документ.
Конкурентна среда 

Към датата на изготвяне на настоящия Доклад за дейността съществуват и извършват дейност около 40  лицензирани дружества със специална инвестиционна цел. Поради тенденцията за увеличаване на броя на тези дружества и засилване на конкуренцията в страната е възможно „ЛЕВ ИНВЕСТ АДСИЦ” да не успее да постигне поставените си цели и да бъде изместено от конкурентни компании. В допълнение, развитието на строителния бизнес и търговията с недвижими имоти през последните 15 години привлича в сектора множество вече наложени и утвърдени фирми и организации. Все пак очакванията са че през периода 2009 – 2010 пазарът на недвижимости  ще се свие много. За последните 5 години се очерта тенденцията за навлизане в строителния бизнес и на мощни международни строителни консорциуми. Така формираните конкурентна среда  допълнително ще затруднят организирането и изпълнението на проекти от страна на Дружеството. Участието на значителен брой конкуренти в предлагането на обекти за продажба или отдаване под наем ще стимулира пазара на недвижими имоти към допълнително намаляване на пазарните цени и съответно към снижаване на възвръщаемостта от инвестираните средства. 

5. Информация за сключени големи сделки между свързани лица през второто тримесечие на 2009г.

През отчетното тримесечие „ЛЕВ ИНВЕСТ” АДСИЦ не е сключвало сделки със свързани лица.
29.07.2009 г.

гр. София                                          За „ЛЕВ ИНВЕСТ” АДСИЦ:…………………….









      Николай Начев

                                                        Изпълнителен  член на СД

